Dramat en nog twee Valke weer in hofLt.Genl. Anwa Dramat Foto: Diana Neille, ENCA Die saak is tot 3 Junie uitgestel wanneer die finale akte van beskuldiging ingedien sal word en die saak na die hooggeregshof verwys sal word. Dramat, genl.maj. Shadrack Sibiya, gewese Gautengse Valkehoof, en kapt. Lesley Maluleke se borgtog van R5 000 elk is verleng. Die drie het in die hof verskyn in verband met hul beweerde betrokkenheid by die uitlewering van vier Zimbabwiërs in 2010. Die mans staan tereg op sewe aanklagte insluitend vier van ontvoering, twee van regsverydeling en op aanklag van die oortreding van die Immigrasiewet. Luvuyo Mfaku, woordvoerder van die Nasionale Vervolgingsgesag (NVG), het voorheen uitgevaar teen bewerings dat die saak teen die drie politiek gemotiveerd is of dat daar ŉ verband is met die saak van Robert McBride, geskorste hoof van die Onafhanklike Polisie-ondersoekdirektoraat (Opod). Daar word beweer dat die drie verdagtes in November 2010 en Januarie 2011 betrokke was by die inhegtenisneming van sewe Zimbabwiese immigrante en later vier van die Zimbabwiërs onwettig aan die Zimbabwiese polisie oorhandig het. Die vier Zimbabwiërs was glo verdagtes in die moord op ŉ polisiesuperintendent in ŉ restaurant in Bulawayo.